1134/2002. (VIII. 2.) Korm. határozat
a közpénzek felhasználásának és a köztulajdon használatának nyilvánosságáról és ellenőrzésének bővítéséről szóló szabályozási koncepcióról
A Kormány

1. úgy dönt, hogy a "korrupciómentes közélet" kialakítása érdekében, a közpénzek felhasználásának és a köztulajdon használatának nyilvánosságára és ellenőrzésének bővítésével összefüggésben a jogi szabályozás kidolgozása során a következő elveket és szempontokat kell figyelembe venni:

a) az üzleti titokra vonatkozó rendelkezések újraszabályozásával és egységesítésével biztosítani kell a közpénzek és a köztulajdon felhasználásának nyomon követhetőségét; a szabályozással biztosítani kell, hogy a költségvetési pénzek felhasználására, valamint a közvagyonnal való gazdálkodásra vonatkozó adatok nyilvánosságra hozatalát az üzleti titok védelme ne korlátozhassa,

b) meg kell határozni azoknak az adatoknak a körét, amelyek az üzleti tevékenység végzése szempontjából továbbra is védelmet kell hogy élvezzenek,

c) meg kell határozni - az egységes joggyakorlat elősegítése érdekében - azokat a legfontosabb tevékenységi köröket, szervezeti típusokat, amelyek a legszorosabban összefüggnek a közpénzekkel való gazdálkodással, és így e körben adataik nyilvánosak,

d) a szabályozásnak oldania kell a közhatalmi feladatot ellátók személyes adatainak védelmét az általuk végzett feladatokra tekintettel,

e) az ellenőrzési feladatok hatékonyabb ellátása érdekében biztosítani kell, hogy törvényben meghatározott kiadási előirányzattal rendelkező központi költségvetési szervek éves beszámolóit független pénzügyi ellenőrző szervezet (szervezetek) auditálja(ják),

f) meg kell teremteni annak feltételeit, hogy az állami szervekkel szerződéses kapcsolatba lépő és annak alapján az állami vagyont kezelő, illetve állami forrásokat felhasználó magánszervezetek tevékenységét az Országgyűlésnek alárendelt pénzügyi ellenőrző szervezet e vonatkozásban vizsgálhassa,

g) át kell tekinteni a közérdekű adatok közzétételével és hozzáférésével kapcsolatos szabályokat és szükség szerint a tájékoztatási eljárásra, a közzétételi kötelezettség tartalmára és formájára, valamint a hozzáférésre biztosított adatok megszerzésével kapcsolatos költségekre vonatkozó szabályokat ki kell egészíteni, vagy meg kell alkotni;

2. felhívja az érintett minisztereket, hogy a szabályozási koncepció alapján dolgozzák ki a szükséges jogszabályokat és felkéri az adatvédelmi biztost és az Állami Számvevőszék elnökét, hogy a jogszabályok kidolgozásában működjenek közre;

	 Felelős:
	 1. pont a)-f) alpontjáig:

	 
	 igazságügyminiszter

	 
	 pénzügyminiszter

	 
	 Miniszterelnöki Hivatal illetékes politikai államtitkára

	 
	 1. pont g) alpont:

	 
	 pénzügyminiszter

	 
	 igazságügyminiszter

	 
	 Miniszterelnöki Hivatal illetékes politikai államtitkára

	 Határidő:
	 1. pont a)-f) alpontjáig: 2002. október 31.

	 
	 1. pont g) alpont: 2002. december 31.


3. felhívja az érintett minisztereket, hogy a szabályozási koncepció alapján tekintsék át, hogy a központi költségvetési szervek és a magánszervezetek ellenőrzésének bővítése milyen tárgyi, technikai és személyi feltételeket igényel; erről a 2. pont végrehajtására készített előterjesztésben részletes tájékoztatást kell adni.

